ג'ינה גרשון

**ג'ינה ל. גרשון** (באנגלית: **Gina L. Gershon**; נולדה ב-10 ביוני 1962) היא שחקנית וזמרת יהודייה-אמריקאית. היא כיכבה בסרטים כמו "קוקטייל" *(1988),* "מפגש לוהט" (1988), "נערות שעשועים" (1995), "קשורות" (1996), "עימות חזיתי" (1997), "המקור" (1999), "נ.ב. אני אוהב אותך" (2007), "קילר ג'ו" (אנ') (2011), ו"הפסטיבל של ריפקין" (2020). היא גם שיחקה בתפקידי משנה בסדרה "הצילו" (אנ') של FX ובסדרה "איך להצליח באמריקה" של HBO. בנוסף, היא גילמה את גלדיס ג'ונס, אמו של ג'אגהד, בסדרת הדרמה לנוער של רשת CW, "ריברדייל", ואת ג'יני בלום, אמה של לורן בלום, בסדרה הרפואית "ניו אמסטרדם" של NBC.

## ביוגרפיה
גרשון נולדה בלוס אנג'לס, קליפורניה למיקי גרשון (לשעבר קופל), מעצבת פנים וסטן גרשון שעבד בעסקי סחר בינלאומי. היא גדלה במשפחה יהודית בעמק סן פרננדו ולה אח ואחות גדולים ממנה.

היא למדה בתיכון בוורלי הילס (אנ') ולאחר שסיימה את לימודיה בשנת 1980, עברה לבוסטון כדי ללמוד במכללת אמרסון (אנ'). היא עברה לבית הספר לאמנויות על שם טיש באוניברסיטת ניו יורק ושם סיימה תואר ראשון באמנויות יפות (BFA) בדרמה ובפסיכולוגיה/פילוסופיה בשנת 1983.

היא אמרה שתמיד רצתה להיות שחקנית, אך הקריירה שלה החלה במוזיקה ובמחול.

היא החלה ללמוד בבית הספר "Circle in the Square Theatre School" במנהטן ועבדה עם המחזאי דייוויד מאמט, עליו סיפרה בראיונות שהוא היווה לה השראה רבה.

## קריירה
הפריצה הגדולה שלה הייתה בסרט "יפה בוורוד" ב-1986, שהובילה לקבלת תפקידים בסרטים "מפגש לוהט" ו"קוקטייל" עם טום קרוז.

ב-1989 גילמה את רנדי לואיס בשלושה פרקים של הסדרה "*The Days and Nights of Molly Dodd*" ברשת NBC.

ב-1992, שיחקה את דמותה של ננסי סינטרה במיני-סדרה "סינטרה" על חייו של הזמר פרנק סינטרה. שיחקה גם בסרטו של רוברט אלטמן, "השחקן".

ב-1993, השתתפה בשלושה פרקים בסדרה "מלרוז פלייס".

ב-1995, שיחקה בסרט "נערות שעשועים" והייתה מועמדת לפרס פטל הזהב בקטגוריית "שחקנית המשנה הגרועה של השנה".

ב-1996, כיכבה בסרט "קשורות" לצידה של ג'ניפר טילי, והן היו מועמדות לפרס ה-MTV בקטגוריית "נשיקת השנה".

ב-1997, שיחקה בסרט "עימות חזיתי" את דמותה של סשה. באותה שנה התארחה בפרק בסדרה "אלן".

ב-1999, שיחקה את דמותה של הלן קפרלי בסרט "המקור", המתאר את האירועים שקרו מאחורי הקלעים בתוכנית הטלוויזיה "60 דקות" בנושא תעשיית הטבק ומבוסס על סיפור אמיתי. באותה שנה גם כיכבה בדרמה הרומנטית "אהבה מצילום ראשון".

בשנת 2005, דיבבה בסדרות "אבא אמריקאי" ו"איש משפחה".

בשנים 2006–2007 השתתפה בסדרה "בטי המכוערת" בתפקיד פביה, והתארחה בפרק בסדרה "תרגיע". ב-2007, שיחקה את דמותה של שרון בסרט "נ.ב. אני אוהב אותך" בכיכובם של הילרי סוונק וג'רארד באטלר.

ב-2012 שיחקה במותחן הפשע של הבמאי ויליאם פרידקין, "קילר ג'ו"

ב-2014, התארחה בסדרות: "קומיוניטי" ו-"אלמנטרי". ב-2015, התארחה בפרק בסדרה "Glee".

בשנת 2016 כיכבה בקומדיה "My Dead Boyfriend" בבימויו של אנתוני אדוארדס ולצידם של הת'ר גראהם וקתרין מוניג. עוד התארחה בעונה השלישית של סדרת הדרמה "אימפריה" בתפקיד הלן וון וויט.

בשנת 2017 שיחקה בסרט האסונות "11 בספטמבר" לצד צ'ארלי שין ווופי גולדברג. באותה שנה הצטרפה לעונה החמישית של הסדרה הקומית "ברוקלין תשע-תשע" בתור מלאני הוקינס, מפקדת משטרת ניו יורק.

בשנת 2018 שיחקה בסרט הקומדיה "מאבדים את זה" את קטי, אשתו של רון (גארי קול). בנוסף, שיחקה בעונה השלישית של הסדרה "ריברדייל", בתור גלדיס ג'ונס, אמו של ג'אגהד (קול ספראוס).

בשנת 2019 התארחה בפרק של העונה השלישית בסדרה "הטובות לקרב", בתפקיד מלאניה טראמפ.

בשנת 2020 שיחקה את סו בסרטו של וודי אלן, "הפסטיבל של ריפקין". באותה שנה החלה לגלם את ג'יני בלום בסדרת הדרמה הרפואית "ניו אמסטרדם" של NBC.

בשנת 2023 שיחקה בסרט האימה של איליי רות', "חג ההודיה" בתור אמנדה קולינס. באותה שנה, גרשון עברה לראשונה לכס הבימוי כשיצרה את הסרט "12 Desperate Hours" עבור ערוץ הכבלים "Lifetime".

בשנת 2024 ביצעה הופעות אורח בסדרות "אלזבת'" ו"ד"ר אודיסיאה". שיחקה גם בסרט הקומדיה והפעולה "בורדרלנדס" שביים איליי רות' על פי תסריט מאת קרייג מאזין.

בשנת 2025 גילמה את אמיליה דקר בסרט הפעולה "קלף מנצח" (אנ') לצד ג'ון טרבולטה.

## אקטיביזם
באוקטובר 2023, גרשון, יחד עם עוד מאות שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס בעקבות טבח שבעה באוקטובר. הקמפיין שהושק לצד המכתב נקרא . המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס.

## פילמוגרפיה
### קולנוע

### טלוויזיה

### תיאטרון

## קישורים חיצוניים

* 

## הערות שוליים

קטגוריה:שחקניות קולנוע וטלוויזיה יהודיות אמריקאיות
קטגוריה:שחקניות תיאטרון יהודיות אמריקאיות
קטגוריה:בוגרות בית הספר לאמנויות על שם טיש באוניברסיטת ניו יורק
קטגוריה:בוגרות Circle in the Square Theatre School
קטגוריה:בוגרי Circle in the Square Theatre School
קטגוריה:אמריקאיות שנולדו ב-1962
קטגוריה:אמריקאים שנולדו ב-1962